**ВАТАНЫМ ТАТАРСТАН**

21.11.16

**Иң яхшы булу серләре**

Казанның 165 нче мәктәп директоры Айдар Шәмсетдинов Мәскәүдән җиңү белән кайтты. Ул “Мәктәп директоры – 2016” илкүләм бәйгесендә икенче урынны алды. Иң яхшы мәктәп директорыннан бүгенге мәктәп системасы, мәҗбүри акча җыю, уку формасы һәм башка мәсьәләләргә мөнәсәбәтен белештек.

– Айдар Илдарович, бүген иң яхшы мәктәп директоры булу җиңел түгелдер?

– Үземне шаккатарлык кеше дип санамыйм. Хезмәттәшләрем белән фикердәш булып, матур итеп эшләвебезне дәвам итәбез. Бүген мәктәп җитәкчеләре менеджер булырга тиеш, диләр. Нинди генә яхшы менеджер булуга карамастан, беренче чиратта, чын кеше булу мөһим. Уңышка ирешү өчен бала күңелен күрә белергә кирәк. Педагогика институтына инглиз-гарәп телләре юнәлеше буенча укырга кергәндә, үземә мәктәп директоры булачакмын, дип алдан ук максат куйдым. Балаларны әхла­кый яктан тәрбияләргә тырышу те­ләге көчле иде. Студент вакытта ук үзем укыган 68 нче татар мәктә­бендә инглиз телен укыта башладым. Анда ун ел эшләдем. Район хакимиятендә эшләгән чакта да сәгатьләр алып бардым. Шуннан соң миңа балалар саны аз булган Казанның 46 нчы мәктәбен бир­деләр. Хәзер ул юк инде. Бер ел эшләгәч, район башлыгы 165 нче мәктәпне җитәкләргә тәкъдим итте. Бүген 9 нчы ел эшлим инде.

– Сез студент вакытта ук укучыларны тәрбияле итү турында хыяллангансыз. Тәртипсез балаларга Сезнең кабинетта еш булырга туры киләме?

– Сез миңа эшли башлаган елларымны искә төшердегез. Менә ул вакытта андыйлар шактый иде. Сөбханалла, укучыларның тәртибе үзгәрде. Тәрбиягә тышкы кыяфәт, тирә-юнь – бөтенесе дә йогынты ясый. Әмма укытучы өчен бер ысул бар: ул – сүз. Шуның аша баланың күңелен күрә белү. Җомга намазына барсак, имам вәгазь укый бит. Сыйныф җитәкчесенең дә һәр сә­гате үтемле вәгазь булырга тиеш. Монда башка ысул юк. Мәк­тәп­тәге 1,5 мең баланың да исемен белеп бетереп булмый. Әмма кем­нең­дер соңга калуын күргәндә: “Алсу, нишләп син соңга каласың?” – дип исеме белән дәшсәң, ул икенче юлы иртәрәк килергә тырышачак.

– Мәктәп директорлары өчен оештырылган курсларның файдасы бармы?

– Директор үз дәрәҗәсен күтәрергә тиеш. Шәхсән үземә укытучыларның белемен күтәрү курслары әллә ни йогынты ясый дип әйтә алмыйм. Өч бала атасы булсам да, атнага өч тапкыр төрекчә, инглизчә китаплар укырга тырышам. Директорларның эше болай да күп. Эчкече, балаларын ашатмый торган гаиләләр... Алар мәктәптән башка беркемгә дә кирәкми.

– Мәктәпләрдә мәҗбүри акча җыю турында да сөйлә­шә­ләр. Мәгариф түрәләре, балык башыннан чери, күп нәрсә директорлардан башлана, диләр. Сез моның белән килешәсезме?

– Аны әйтүе генә җиңел. Дө­ре­сен әйтәм, мин җыелышта хәле­безне аңлатып, мөмкинлеге булган әти-әниләрне ярдәм итәргә чакырам. Чөнки бүген мәктәп сметалары буш. 1 мең 519 балага дәү­ләт тарафыннан хуҗалык кирәк-яраклары өчен елга 70 мең сум акча бирелә. Бу бала башына ике данә сабын тия дигән сүз. Калганында директор тылсымчы булырга тиеш. Әгәр белем бирү йортына меңәрләгән сум акча кертмәсәң, ул җимереләчәк. Хәтта кризис булмаган елларда да нормативны үтәр­лек акчаның бирелгәне булмады. “Үз мәктәбеңә ярдәм ит!” акциясе кысасында ел саен 1 миллион сум акча җыела. Мөмкинлеге булмаганнарга, бер тиен дә акча бирмә­гез, дип әйтеп куям. Ярдәм итүче­ләр арасында 5 мең, 200-300 мең сум бирүчеләр дә, шул ук вакытта бер тиен бирмәүчеләр дә бар.

Мәктәп ихтыяҗларына колак салырга кирәк. Өстәмә хезмәтләр оештырып, аена бюджеттан тыш миллион ярым сум акча керә. Бу укытучының хезмәт хакын арттырырга, техника, калган кирәк-ярак­ларга тотыла. Өстәмә хезмәтләр – белем бирү стандартларына кер­телмәгән махсус курслар, мәктәпкә әзерләү һәм башкалар. Хәзер әти-әниләрнең балалары белән шө­гыль­ләнергә вакытлары юк бит. Бездә башлангыч сыйныфларда тулы көн төркеме оештырылган. Әти-әни баласын кичке сәгать 7дә генә алырга мөмкин. Беренче сыйныфка, беренче чиратта, үз микрорайоныбыздагы сабыйларны кабул итәбез. Буш урыннар калса гына башкаларны алабыз. Уку ике сменада оештырыла. Безнең өчен иң зур проблема – бина мәсьәләсе. Бүген 22 сыйныф урынына 56 сыйныф эшли. Укырга теләк белде­рүчеләр күп. Мәктәптә инглиз телен өйрәтүгә өстенлек бирәбез.

– Сезнең укучылар такта, тузан сөртәме? Россия мәгариф һәм фән министры Ольга Васильеваның мәктәпкә хезмәт тәрбиясен кайтарырга җыену­ын ничек кабул итәсез?

– Түрә буларак, әйтүе ансат. Тик башта СанПинны үзгәртергә ки­рәк. Безнең кебек белем бирүне ике сменада оештырган мәктәп­ләр­гә нишләргә? Дежурлыкны оеш­тыру авыр булачак. Төштән соң укыган бала өенә кичке сәгать сигездә генә кайтып керәчәк. Биш көнлек укуга күчү мәсьәләсе дә безнең өчен уңайлы түгел. Ул вакытта бала өенә тагын да соңрак кайтачак. Мәгариф түрәләре мәк­тәптә эшлә­гән кеше булырга тиеш, дип саныйм. Ул очракта тәкъдимне дә җи­де кат үлчәп, уйлап кына әйтә­чәкләр. Матур сүзләр генә сөйлә­мәячәкләр. Мәктәптә такта, тузан сөрткән өчен бер генә әти-әнинең дә дәгъва белдергәне юк. Ә хезмәт тәрбиясе өчен судка биреп йөрү­челәр – әхлак нормалары бө­тенләй җимерелгән кешеләр.

– Күпме генә сөйләсәләр дә, мәктәпләр һаман да “кәгазь бот­касы”ннан арына алмыйлар...

– Мин мәктәпкә эшкә килгәндә, элек завучның кабинетында ике төп документ кына бар иде. Менә бу законга туры килми, диләр. Безнең бит штатта юристлар юк. Бүген “Мәгариф турында”гы Закон 357 биттән тора. Бөекбританиядә ул – 8 битлек до­кумент. Менә аның буенча эш­ләп була. Ә бездә хәтерләп тә, өйрәнеп тә бетерерлек түгел. Бү­ген закон буенча сабыйларны мәк­тәпкә 1 февральдән кабул итәбез. Нәрсәгә кирәк ул? Минем әле бу вакытта 1 нче сыйныфның яртысы да укып бетермәгән була. Ә директор кыштан ук 1 сыйныф турында уйларга тиеш. Бу – әлеге дә баягы түрә­ләр­нең мәктәптән ерак булу бәласе.

– Мәктәбегездә татар теленә караш ничек?

– Рус мәктәбе булса да, татар теленә карата мөгамәлә бик җылы. Балалар коридорда укытучылар белән “исәнмесез!” дип исәнләшә. Без укытучылар белән елга ике мәртәбә пьесалар сәхнәләш­терә­без. Анда балалар да катнаша. Бу татар теленә, мәдәниятебезгә карата хөрмәт уята. Мәктәптә язучы Аяз Гыйләҗев исемендәге музей бар, аның хөрмәтенә конференция оештырабыз. Гаиләсе белән дә аралашып торабыз. Әмма мәктәп­ләр­дә балаларны инглиз телендә сөй­ләшергә өйрәтә алсак та, рус балаларына татар телен укыта белмибез. Күп нәрсә методикадан тора.

– Инглиз телен җиңел өйрәт­кәч, нәтиҗәләр дә яхшыдыр...

– Без “Республиканың иң яхшы 100 шәһәр мәктәбе” исемлегенә кердек. Аеруча рус теле, математика, инглиз теле буенча БДИ күр­сәткечләребез яхшы. Инглиз те­леннән уртача балл – 87. 11 нче сыйныфта укучы 25 баланың 19ы инглиз теленнән имтихан бирәчәк.

– Сездә укучылар бердәм фор­ма кияме?

– Укучылар караңгы зәңгәр төс­тәге, эмблемабыз тагылган киемнән йөри. Шимбә көнне укучылар ирекле формадан килә. Моның өчен аларга беркем дә сүз әйтми. Мәктәп директорлары бәй­гесендә катнашкан чакта Мәскәү­нең иң дәрәҗәле мәктәпләренең берсендә булдык. Анда кем ничек тели, шулай киенә. Бала джинсыдан йөрсә дә, бу яхшы укырга комачауламый. Миндә форма тәр­типкә өйрәтә дигән фикер юк.